b'\n_START_ARTICLE_\nKansallisty\xc3\xb6huoneet\n_START_PARAGRAPH_\nKansallisty\xc3\xb6huoneet (ransk. Ateliers nationaux) oli Pariisissa Ranskan toisen tasavallan alkuaikoina kev\xc3\xa4\xc3\xa4ll\xc3\xa4 1848 tehty yritys voittaa ty\xc3\xb6tt\xc3\xb6myys valtiollisten tukitoimenpiteiden avulla. Ep\xc3\xa4onnistunut kokeilu johti Pariisissa nk. hein\xc3\xa4kuun levottomuuksiin hein\xc3\xa4kuussa 1848._NEWLINE_Tyytym\xc3\xa4tt\xc3\xb6myys Ranskaa hallinneeseen kuningas Ludvig Filip I:een johti helmikuun vallankumoukseen helmikuussa 1848. Kuningas syrj\xc3\xa4ytettiin ja Ranska julistettiin tasavallaksi. Uuden tasavallan v\xc3\xa4liaikainen hallitus julisti 25. helmikuuta 1848 jokaisella ranskalaisella olevan oikeuden ty\xc3\xb6h\xc3\xb6n. Jotta t\xc3\xa4m\xc3\xa4 oikeus voitaisiin toteuttaa joukkoty\xc3\xb6tt\xc3\xb6myyden piinaamassa maassa, v\xc3\xa4liaikainen hallitus p\xc3\xa4\xc3\xa4tti 27. helmikuuta perustaa Pariisiin ja sen ymp\xc3\xa4rist\xc3\xb6\xc3\xb6n kansallisty\xc3\xb6huoneita, joissa ty\xc3\xb6tt\xc3\xb6mille tarjottaisiin ty\xc3\xb6t\xc3\xa4 valtion palkkalaisina. Ty\xc3\xb6huonekokeilu p\xc3\xa4\xc3\xa4tettiin aloittaa Pariisista, jossa oli huomattavan paljon ty\xc3\xb6tt\xc3\xb6mi\xc3\xa4, mutta sen laajentamista muuallekin Ranskaan suunniteltiin._NEWLINE_Kansallisty\xc3\xb6huoneiden ty\xc3\xb6l\xc3\xa4isten oli tarkoitus tehd\xc3\xa4 yhteiskunnallisesti merkitt\xc3\xa4vi\xc3\xa4 rakennus- ja muita t\xc3\xb6it\xc3\xa4. Julkisten t\xc3\xb6iden ministeri\xc3\xb6 p\xc3\xa4\xc3\xa4ttikin rakennuttaa ty\xc3\xb6huoneiden henkil\xc3\xb6kunnan avulla esimerkiksi Montparnassen ja St. Lazaren rautatieasemat. Ongelmalliseksi osoittautui pian, ett\xc3\xa4 kansallisty\xc3\xb6huoneisiin pestautui ty\xc3\xb6h\xc3\xb6n huomattavasti oletettua enemm\xc3\xa4n ty\xc3\xb6ntekij\xc3\xb6it\xc3\xa4. Ty\xc3\xb6l\xc3\xa4isille maksettiin heid\xc3\xa4n koulutuksestaan, ammattitaidostaan ja ty\xc3\xb6kokemuksestaan riippumatta kaikille samaa 2 frangin p\xc3\xa4iv\xc3\xa4palkkaa (ty\xc3\xb6tt\xc3\xb6m\xc3\xa4t saivat samaan aikaan 1,5o frangin p\xc3\xa4ivitt\xc3\xa4isen ty\xc3\xb6tt\xc3\xb6myyskorvauksen), joka oli sangen kilpailukykyinen palkka. T\xc3\xa4m\xc3\xa4n takia monet j\xc3\xa4ttiv\xc3\xa4t aikaisemmat ty\xc3\xb6paikkansa ja ilmoittautuivat ty\xc3\xb6tt\xc3\xb6miksi p\xc3\xa4\xc3\xa4st\xc3\xa4kseen kansallisty\xc3\xb6huoneen palvelukseen. Maaliskuussa 1848 ty\xc3\xb6huoneissa ty\xc3\xb6skenteli noin 21.000 henkil\xc3\xb6\xc3\xa4, huhtikuussa 94.000 ja toukokuussa jo 115.000._NEWLINE_Ty\xc3\xb6ntekij\xc3\xb6iden m\xc3\xa4\xc3\xa4r\xc3\xa4n nopea nousu johti kansallisty\xc3\xb6huoneiden kustannusten r\xc3\xa4j\xc3\xa4hdysm\xc3\xa4iseen nousuun. Samalla k\xc3\xa4vi ilmi, ettei n\xc3\xa4in suurelle ty\xc3\xb6tt\xc3\xb6mien joukolle en\xc3\xa4\xc3\xa4 voitu j\xc3\xa4rjest\xc3\xa4\xc3\xa4 j\xc3\xa4rkevi\xc3\xa4 teht\xc3\xa4vi\xc3\xa4. Yleishy\xc3\xb6dyllisten rakennushankkeiden sijasta ty\xc3\xb6huoneiden ty\xc3\xb6ntekij\xc3\xa4t saatettiin m\xc3\xa4\xc3\xa4r\xc3\xa4t\xc3\xa4 kaivamaan kaivantoja puistoihin ja sitten t\xc3\xa4ytt\xc3\xa4m\xc3\xa4\xc3\xa4n ne. T\xc3\xa4m\xc3\xa4 johti ty\xc3\xb6huonekokeilun kasvavaan kritiikkiin veronmaksajien keskuudessa. Porvarillisesti ajattelevat kansalaiset pelk\xc3\xa4siv\xc3\xa4t lis\xc3\xa4ksi, ett\xc3\xa4 kansallisty\xc3\xb6huoneet muodostuisivat marxilaisen kiihotuksen pes\xc3\xa4paikoiksi._NEWLINE_Kes\xc3\xa4kuussa kokoontunut uuden tasavallan perustuslakia s\xc3\xa4\xc3\xa4t\xc3\xa4v\xc3\xa4 kansalliskokous p\xc3\xa4\xc3\xa4tti lakkauttaa ty\xc3\xb6huoneet 21. kes\xc3\xa4kuuta 1848. Naimattomat 17\xe2\x80\x9325-vuotiaat miehet m\xc3\xa4\xc3\xa4r\xc3\xa4ttiin siirtym\xc3\xa4\xc3\xa4n armeijan palvelukseen, muut taas m\xc3\xa4\xc3\xa4r\xc3\xa4ttiin h\xc3\xa4t\xc3\xa4aput\xc3\xb6ihin Ranskan kaukaisempiin osiin, kauaksi Pariisista. P\xc3\xa4\xc3\xa4t\xc3\xb6s johti Pariisissa verisiin nk. hein\xc3\xa4kuun mellakoihin, joissa kenraali Louis-Eug\xc3\xa8ne Cavaignac l\xc3\xb6i kansanjoukkojen vastarinnan.'